**Äidinkielen kevään 2023 suullisen tentin aineisto**

1. **Runo**

pojat pelasivat jääpalloa

lippu oli navakassa tuulessa kuin ikkuna

pakettiauto peruutti tallista

nainen raotti verhoa ja katsoi onko ulkona kylmä

kaukana pellolla oli ohuelti lunta

lehdessä kuva kahdesta ministeristä menossa kokoukseen

*Pentti Saarikosken runo ”kuin ikkuna” kokoelmasta Mitä tapahtuu todella? (1963)*

Syysvaellus

Mies kulkee metsän läpi,

on hämärää, on valoisaa.

Ei tapaa juuri ketään,

pysähtyy, katselee syystaivasta.

Hän on menossa kirkkomaalle

eikä kukaan seuraa häntä.

*Bo Carpelan, 1983*

Haukka

On tilaa taivahalla.

On äärtä yllä, alla.

Tuul' viuhuu siivissäni mun

ja aurinko on mun.

Ei viha, ystävyys

mun luokseni voi kantaa,

ei talvi, kesä, syys

voi mitään mulle antaa;

mun on vain totuus ylhäinen,

jääkylmä, ikuinen.

Mun silmäni ei pettäneet

ma vaikka katsoin aurinkoon,

mun siipeni ei uupuneet

vaikk' yli vuorten noussut oon.

Mun kotini on avaruus,

mun määräni on jumaluus,

Kun uuvun kerran, putoan,

ma korkealta putoan.

*Aaro Hellaakosken runo Haukka,*

*kokoelmasta Elegiasta oodiin (1921)*

1. **Näytelmä**

*Gunilla Hemming: Verkossa – Wikileaksin nousu ja uho (Leaks – Vuotoja – Läckor, 2013. Suom. Liisa Urpelainen.)*

1. KOHTAUS. HAASTATTELU

(Assangen haastattelu CNN:n studiossa lokakuussa 2010, haastattelijana Atika Schubert, hiukan yli kolmekymppinen nuori nainen, hänellä on nappikuuloke korvassa ja pieni nappimikrofoni, puhuu jonkun kanssa mikrofonin välityksellä)

SCHUBERT

Ai kuulostan hermostuneelta vai? Puolitoista minuuttia lähetykseen ja tuoli on tyhjä! Mihin se on oikein jäänyt? (Kuuntelee) On siis talossa? Kiitos. Joo, odotan. (Kuvausryhmälle) Okei. Assange on tulossa. Kuuliko kaikki? (Kuuntelee) On hississä?

(Assange ilmestyy studioon)

STUDIO-OHJAAJA

Maski!

SCHUBERT

Atika Schubert. Ole hyvä.

STUDIO-OHJAAJA

30 sekuntia!

SCHUBERT

30 sekuntia lähetyksen alkuun... saitko assistenttini meilin?

ASSANGE

Kyllä. Sain.

SCHUBERT

Hyvä. Sitten vaan... Kaikki valmiina?

STUDIO-OHJAAJA

Ookoo. 15 sekuntia!

ASSANGE

Te lupasitte että pysytään asiassa. Siitä siis lähdetään.

SCHUBERT

Aivan, tämä on asiaohjelma.

STUDIO-OHJAAJA

5-4-3- (2-1- Punainen lamppu)

SCHUBERT

Tervetuloa Julian Assange, kiitos kun tulit tänne CNN:n studioon. Viimeisen vuoden aikana Wikileaks on kokenut varsinaisen medianosteen, mutta kuitenkin aivan viime aikoina on ollut puhetta Wikileaksin sisäisistä ristiriidoista, entiset työntekijät ovat kertoneet erimielisyyksistä koskien sinun rooliasi ja että henkilökohtainen vaikutuksesi on häirinnyt Wikileaksin toimintaa...

ASSANGE

Mitkä teidän lähteenne ovat?

SCHUBERT

Wikileaksin entiset työntekijät ovat kertoneet...

ASSANGE

Oletko itse puhunut heidän kanssaan?

SCHUBERT

Olen kyllä.

ASSANGE

Keiden kanssa?

SCHUBERT

Sitä minä en aio sanoa, mutta…

ASSANGE

Minun tietääkseni vain yksi ainoa henkilö erotettiin Wikileaksistä ja hän on puhunut lehdistölle.

SCHUBERT

Aivan. Wikileaksin aiempi työntekijä Daniel Domscheit-Berg kertoi CNN:n haastattelussa, häntä itseään lainatakseni, saaneensa ensin potkut ja sitten itse irtisanoutuneensa... hänen tietämänsä mukaan siellä ilmeni sisäistä kritiikkiä sinua kohtaan ja että persoonasi hämärsi Wikileaksin varsinaista työtä.

ASSANGE

Kun joku irtisanotaan on luonnollista, ettei kyseessä oleva henkilö ole erityisen mielissään tapahtuneesta.

SCHUBERT

Mutta jos sinun persoonasi nyt vaikuttaa Wikileaksin uskottavuuteen niin voitko kuvitella väistyväsi johtajan paikalta?

ASSANGE

Me olemme Wikileaksissä valmiit kovaan kritiikkiin. Kaikissa organisaatioissa on joku henkilö, jonka on toimittava eräänlaisena ukkosenjohdattimena, joka kerää suuren osan sekä negatiivisesta että positiivisesta huomiosta. Se on minun roolini, minun on kestettävä asiattomuudet, samalla kun saan myös ansaitsematonta kiitosta. Mutta organisaationa me emme voi antaa pahantahtoisten spekulaatioiden, juorujen tai tabloidlehdistön mustamaalauksen häiritä.

SCHUBERT

Kuvailet itseäsi ukkosenjohdattimeksi... entä se kohu, joka on virinnyt Ruotsissa johtuen juridisesta tilanteestasi...

ASSANGE

Minä en tullut tänne puhumaan siitä.

SCHUBERT

Mutta se kuitenkin vaikuttaa Wikileaksiin?

ASSANGE

Minä varoitan, poistun täältä jos...

SCHUBERT

Niin, mutta ihmisiä kuitenkin kiinnostaa...

ASSANGE

Epäolennaista.

SCHUBERT

…mitä Ruotsissa on tapahtunut ja täytyyhän sen vaikuttaa…

ASSANGE

Minä tulin tänne puhumaan historian suurimmasta tietovuodosta, siitä että me olemme julkaisseet salaisiksi julistettuja tietoja Afganistanin ja Irakin sodista. Aineistosta käy ilmi, että USA:n puolustusvoimat on salannut yhteensä 109 000 siviiliuhrin kuolemat. On todella alhaista sekoittaa tämä muihin, täysin yhdentekeviin kysymyksiin.

SCHUBERT

Entä oma tilanteesi, Wikileaksin edustajana, onhan sillä merkitystä sille miten me ymmärrämme...

ASSANGE

Minä varoitan teitä…

SCHUBERT

... miten me ymmärrämme kaikki ne asiat ja tiedot…

ASSANGE

Sillä ei ole merkitystä.

SCHUBERT

Mutta ihmisiä kiinnostaa mitä Ruotsissa tapahtui.

ASSANGE

Jos te jatkuvasti vääristelette tätä erittäin tärkeää haastattelua juuttumalla täysin epäoleellisiin kysymyksiin, niin minä tulen poistumaan täältä.

SCHUBERT

Kysyn siis aivan yksinkertaisesti: millä tavalla näet roolisi tänään Wikileaksin johtajana Ruotsin tapahtumien jälkeen.

ASSANGE

Tämä on todella vastenmielistä. Te vähättelette 109 000 ihmisen kuolemaa sekoittamalla nämä uhrit hyökkäyksiin, jotka kohdistuvat minuun henkilökohtaisesti. Minä olen pakotettu poistumaan. (Assange nousee, irrottaa mikrofonin ja poistuu studiosta. Haastattelija ja TV-ryhmä tuijottavat häkeltyneenä hänen häipymistään)

SCHUBERT

Jatkamme katkon jälkeen.

STUDIO-OHJAAJA

Poikki!

*Ensimmäinen kohtaus ensimmäisestä näytöksestä Gunilla Hemmingin näytelmässä Verkossa – Wikileaksin nousu ja uho (Leaks – Vuotoja – Läckor, 2013. Suom. Liisa Urpelainen).*

1. **Romaani**

On kuin kuulisin sen kuiskaavan

ÄITI KANTOI jo kuusen sisään. Aluksi se tuoksui pihkalta ja metsältä, mutta nyt sen haju on laimentunut. Liu’utan kämmenselkää oksaa pitkin ja sadat neulaset kynsivät ihoa hellästi. Salin kohdalla ikkunan takaa kuuluu askelien narinaa ja supatusta, mutta en välitä niistä.

Kävelen valokuvaushuoneeseen. Siellä haisee magnesiumjauhe, jota käytetään että tulee tarpeeksi valoa. Äiti ottaa päivisin kuvia saksalaisten sotilaspasseihin ja kulkulupiin. Siksi ne sanovat sitä fotomammaksi. Koputtavat ulko-oveen ja kysyvät ist die Fotomama zu Hause. Jos äiti on kotona, pitää avata ovi ja sanoa bitte. Nykyään ovi on käsketty pitää aina lukossa, koska on sota ja raja ihan lähellä.

Menen välikön kautta ruokahuoneeseen. Sinne asti tuoksuu taikina. Äiti harjaa hiiliä leivinuunista ja Anna vatkaa jotakin kulhossa. Kuulen heti, missä Johannes on. Se on onneton piiloutuja, juoksee ensin läpi talon, vaihtaa paikkaa ja kolistelee. Yritän neuvoa sitä etsimään uusia piiloja, menemään sänkyjen alle tai halkolaatikkoon, mutta se ei usko, vaan huohottaa aina jonkun oven takana, koska se luulee, että kaikki pitää tehdä minulle helpoksi. Joskus minä olen tahallaan huomaamatta sitä ja menen muka harhailemaan toisiin huoneisiin, ja silloin se tirskuu. Poikien pitää antaa välillä voittaa. Tällä kertaa en jaksa leikkiä kauaa, vaan painan keittiön oven kiinni ja tavoitan sen takaa Johanneksen kättä. Se yrittää olla liikkumatta, etten huomaisi.

– Sinä olet jo löytynyt.

– Mistä muka tiesit että olen täällä?

Kuiskinta on siirtynyt välikön ikkunan taakse, mutta minua eivät tontut pelota. Anna sanoi viime viikolla, ettei sellaisia ole olemassakaan. Johannes kärttää etsimään vielä kerran. Minä hyssytän sitä hiljaiseksi ovikamarin kohdalla, koska mummu on tullut lapsenpäästöstä vasta aamulla. Se aina sanoo, että on viimeinen kerta, mutta hakijat tulevat vanhasta muistista meille, jos uusi kätilö on reissussa. Valokuvaushuoneen kohdalla yläkerran vuokrakamarin lattialaudat narisevat. Äiti on asunut siellä nuorena tyttönä, ja ihan vasta Anna, mutta nyt siellä kävelee sakemannien eversti. Upseereita on asutettu jokaiseen taloon. Joskus eversti soittaa levysoittimella niin lujaa, että kuuluu alas asti ja silloin mummu laulaa mukana, miten kankahalla kasvaa kaunis kukkanen. Kamariin mennään portaita ulkokautta ja siksi everstiä ei usein tapaa. Joskus se tulee alas, koputtaa oveen ja istuu mummun kanssa salissa. Mummu tuo silloin omasta kamarista hienot lasit ja karahvin, jonka kylkiin on hiottu syviä uria ylhäältä alas.

Anna huutaa ruokahuoneesta.

– Äiti käski leikkimään vielä Johanneksen kanssa ja kohta saadaan piparkakkuja.

Johannes vinkaisee innosta. Minua ei huvita, mutta näin lähellä joulua ei kannata sanoa ei.

Johannes jää laskemaan salin sohvalle, vaikka se ei osaa kaikkia numeroita. Olen jo päättänyt piilopaikan ja suuntaan kohti verantaa. Ovi on raskas ja sen takana pakkasilmaa. Aluksi keuhkoissa kirvelee kun hengittää sisään. Painan oven kiinni ja kävelen kohti kaappia, jossa säilytetään mummun paksua susiturkkia. Se täytyy nostaa sisälle lämpenemään, mikäli pakkasella tulee noutajia kaukaa. Jos menee turkin sisään ja laittaa kädet sen hihoihin, ei Johannes löydä ikinä.

Minä odotan. Se käy ovella kerran, mutta menee takaisin sisälle. Turkissa on mummun tuoksu. Käärin sitä ympärilleni, mutta kylmä saa varpaista kiinni. Johannes kävelee salin oven takana.

– Äänimerkkejä, se käskee.

Minä huudan turkin hihaan ’täällä’ niin hiljaa, etten jää heti kiinni. Johannes kuulee sen silti ja avaa oven verannalle. Se toistelee minun nimeä.

En vastaa. Se vaatii uudelleen äänimerkkejä, mutta minä olen hiljaa. Tämä on hyvä piilo, jota voi käyttää monta kertaa. Johannes suuttuu.

– On pakko suostua, jos toinen pyytää.

Tuollaiseen minä en ryhdy. Päätän olla hiljaa. Johannes kuuntelee, kuuluuko mitään, ja koska ei, menee takaisin ovelle.

Yhtäkkiä ulko-oveen koputetaan. Minä olen koko ajan kuunnellut Johannesta enkä ole huomannut askeleiden narinaa pakkaslumessa. Johannes palaa takaisin ja kysyy, kuka siellä on.

– Avaa ovi. Kätilölle asiaa.

Mies puhuu erikoisesti. Mummua varmaan haetaan kauas rajalle asti, Paanajärvelle päin. Johannes ei avaa, koska illalla lukkoon eivät saa koskea kuin aikuiset. Se selittää, että sen pitää hakea äiti.

– Avaa ensin ovi. Kätilölle asiaa.

Mies nykii ovea, mutta Johannes on jo mennyt. Verannan lasit helisevät. Joku kuiskailee jotakin. Minä otan kädet turkin hihoista ja avaan kaapin oven, astun ulos. Miehen ääni kuuluu ikkunan takaa.

– Kaunis tyttö, avaa ovi.

Salin ovi aukeaa. Äiti tiedustelee, minkälaista asiaa olisi.

– Tärkeää asiaa.

Äiti menee ikkunan luo ja raaputtaa kuuraa pois lasista.

– Mistä kaukaa tullaan hakemaan? Onko teillä hevostakaan?

Avaan uudelleen kaapin ja otan susiturkin ulos. Oven takaa kuuluu nyt toisen miehen ääni. Se selittää, että valokuva tarvitaan. Passikuva.

– Tähän aikaan?

Painan kaapin oven kiinni. Äiti huomaa.

– Mihin sinä sitä turkkia?

Minä sanon, että se täytyy viedä lämpiämään, ettei mummu palellu reessä.

– Valokuvaahan se tarvitsi.

Selitän, että se pyysi ensiksi mummua. Äiti pysähtyy ja on hiljaa. Sitten se menee takaisin oven taakse.

– Mihin kuvaa tarvitaan?

– Proopuskaan.

Äiti käskee heti sisälle. Se kääntää minut hartioista ja painaa poispäin ulko-ovelta. Minä kysyn, vienkö turkin samalla.

– Vie vaan, mutta hae mummu heti tänne.

Liu’utan kättä seinäpaneeleita myöten, kunnes löydän vasemmalta sen oven, joka vie suoraan välikköön. Jätän turkin oven viereen pöydälle ja koputan mummun ovelle.

– Saa tulla!

Huoneessa haisee kamferi ja siellä on aina tunkkainen ilma. Mummu makaa sängyllä.

– Mitäpä se Helena tietää?

Minä selitän, että äiti käski ovelle. Että on hakijoita, jotka haluavat samalla valokuvan proopuskaan.

– Proopuskaan?

Mummu nousee ylös ja vetää villasukat jalkoihin. Se avaa lipaston laatikon ja ottaa sieltä jotakin pientä, avaa sitten kaapin oven ja ottaa jonkin isomman. Sitten se menee minun ohi. Seuraan mummua verannalle.

– Mitä sinä tuolla? äiti kuulostaa pelästyneeltä.

– Olepa sinä nyt hiljaa, mummu vastaa.

Yritän kysyä, mitä mummu otti kaapista, mutta äiti sihahtaa. Se vetää minut viereen ja laittaa kädet olkapäilleni. Mummu kävelee oven taakse.

– Kätilö täällä. Mihin kutsutaan?

Oven takaa ei kuulu mitään.

– Mihin kylään on tarvetta?

Kukaan ei vastaa.

– On ne vielä siellä, äiti sanoo.

– Onko Käylään? mummu kysyy.

Oven takaa kuuluu vastaus.

– On.

– Nyt ei kuulu. Sanopa vielä että minne oli.

– Kä-.

Mies lopettaa sanan kesken.

– Vie se lapsi pois täältä, mummu käskee.

Äiti taluttaa minut saliin ja vetää oven kiinni. Mummun ääni kuuluu verannalla.

– Viisi sekuntia aikaa lähteä ja sitten lasken oven läpi. Kylän joka ainoa sakemanni on täällä, kun laukaus kuuluu.

Äiti pitää minua vielä olkapäistä kiinni.

– Onko Johannes vielä piilossa? Jos etsitään yhdessä? se kysyy, vaikka ei oikeasti halua, ja vetää minua keittiöön päin. Kun ollaan valokuvaushuoneen kohdalla, verannalla jysähtää niin kuin silloin, kun ukkonen lyö.

– Herrajumala, äiti huutaa ja irrottaa olkapäistä, juoksee saliin. Se hakkaa kattoa harjanvarrella.

– Tulkaa heti alas!

Anna kiljuu keittiössä ja Johannes itkee lastenkamarissa.

– Mitä tapahtuu? minä huudan, mutta äiti ei vastaa.

Minun täytyy löytää Johannes. Äiti juoksee verannalle ja yläkerran kamarissa juostaan myös. Johannes tulee ja tarttuu käteen ja itkee säikähdystä, ja verannalta kuuluu Annan itkua. Minuakin itkettää, mutta kukaan ei selitä minulle mitään. Pihan puolen ikkunat tärisevät, kun eversti juoksee alas vintin ulkoportaita.

– Mitä meillä tapahtuu? kysyn Johannekselta, mutta se ei saa vastattua. Minä menen ovelle ja huudan verannalle päin.

– Onko mummu kunnossa?

Ulko-ovi avataan ja eversti tulee sisään. Se ja äiti puhuvat sakemannia ja Anna itkee kaikkien puheen päälle*. Was was was* ja *die Partisanen*. Minä kuulen verannalta mummun kiroilua. Helpotus tuntuu mahassa.

Illalla mummu istuu äidin ja everstin kanssa keittiön pöydän ääressä. Eversti nappaa syliin ensin Johanneksen ja sitten minut, puristaa poskesta ja sanoo että *Entschuldigung schöne Kinder*. Mummu selittää, että se pyytää anteeksi. Everstillä on kotona omia lapsia, kaukana täältä.

Välikön sängylle on muuttanut nuori sakemannien sotilas vahdiksi ja ulko-ovea eivät saa lapset avata päivälläkään tuntemattomille. Ja jos oven takana on tuttu, siltä pitää kuitenkin kysyä sellaista sanaa, jossa on y-kirjain.

Mummu sanoo äidille, että hitto kun potkaisi niin, että on jälki mahassa. Kukaan ei kerro mikä potkaisi.

– Joka ikkunan takana ne olivat kulkeneet, vaan vinttikamariin eivät tajunneet kurkata, mummu kertoo ja kaataa urapullosta lasiin, jossa on pitkä jalka. – Mutta siihen lakosi.

Kamarissa yöllä Johannes kysyy, osuiko mummu tonttuun.

*Lähde: Tommi Kinnunen. Lopotti. Julkaistu 2016.*

1. **Näkökulma (kolumni?)**

Päätoimittajalta: Sodan todellisuus on kauheaa, ja sen pitää näkyä uutiskuvissa

<https://yle.fi/a/3-12394353>

1. **Mainos**

<https://www.youtube.com/watch?v=kDqosRdc4rk>

1. **Uutinen**

<https://www.iltalehti.fi/ulkomaat/a/d5f2f701-1ac6-47d9-98a0-aba8e7f63980>